stanford-oval/wikipedia huggingface dataset:
ปลาหมอไตรมาคู

| ปลาหมอไตรมาคู |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Perciformes
วงศ์:: Cichlidae
สกุล:: Cichlasoma
ชื่อทวินาม
Cichlasoma trimaculatum (Günther, 1867)

ชื่อพ้อง
 Amphilophus trimaculatus (Günther, 1867)
ปลาหมอไตรมาคู หรือ ปลาหมอตาแดง (อังกฤษ: Three-spot cichlid, Trimac cichild; ชื่อวิทยาศาสตร์: Cichlasoma trimaculatum) ปลาน้ำจืดชนิดหนึ่ง ในวงศ์ปลาหมอสี (Cichlidae)
ปลาหมอไตรมาคู เป็นปลาหมอสีชนิดหนึ่งที่เมื่อโตเต็มที่แล้วมีขนาดใหญ่ ถือเป็นต้นสายพันธุ์ของปลาหมอฟลาวเวอร์ฮอร์น ซึ่งเป็นปลาหมอลูกผสมหรือครอสบรีดในปัจจุบัน และถือเป็นปลาหมอสีชนิดที่มีลักษณะใกล้เคียงกับปลาหมอฟลาวเวอร์ฮอร์นมากที่สุด
ปลาหมอไตรมาคู ถูกค้นพบและตั้งชื่อวิทยาศาสตร์ โดย อัลเบิร์ต กึนเธอร์ นักมีนวิทยาชาวเยอรมัน ในปี ค.ศ. 1896 มีถิ่นกระจายพันธุ์ในแถบอเมริกากลาง ในประเทศเม็กซิโกและเอลซัลวาดอร์ มีลักษณะเด่น คือ หัวมีความโหนกนูน ซึ่งจะเริ่มปรากฏเมื่อปลามีความยาวได้ 9-10 นิ้ว ซึ่งเป็นช่วงที่ปลาจะเจริญเติบโตเร็วมาก จนกระทั่งถึง 14 นิ้ว จึงจะชะลอลง สีลำตัวมี 2 สี สีเหลืองออกส้มอ่อน ๆ โดยบริเวณลำคอเป็นสีแดงเล็กน้อย และอีกสีหนึ่ง คือ เหลือบสีเขียวออกดำ และบริเวณคอจะเป็นสีแดงเข้ม มีจุดสีดำคาดกลางลำตัว และมีจุดลักษณะคล้ายมุกอยู่รอบ ๆ จุดดำนั้น ดวงตาสีแดงสดใส
มีขนาดโตเต็มที่ประมาณ 35 เซนติเมตร ปลาตัวเมียจะมีครีบกระโดงหลังเป็นจุดสีดำ 2 จุด ขณะที่ปลาตัวผู้จะไม่มีจุดดังกล่าว เข้าสู่วัยเจริญพันธุ์เมื่ออายุได้ 6 เดือน โดยปลาจะวางไข่ติดไว้กับพื้นหรือวัสดุต่าง ๆ ใต้น้ำ ซึ่งการวางไข่แต่ละครั้งจะออกโดยเฉลี่ยครั้งละ 1,000 ฟอง มากน้อยขึ้นอยู่กับความสมบูรณ์ของตัวแม่ปลา ซึ่งสัมพันธ์กับอายุและสุขภาพ
แหล่งข้อมูลอื่น

http://www.flower-horn.de/amphilophus_trimaculatum.html เก็บถาวร 2012-04-17 ที่ เวย์แบ็กแมชชีน
ปลาสี่ตา

| ปลาสี่ตา |
| --- | --- |

ปลาสี่ตาไม่ทราบชนิด (Anableps sp.)

ชนิด A. anableps

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cyprinodontiformes
วงศ์:: Anablepidae
สกุล:: Anableps Scopoli, 1777

ชนิด
 3 ชนิด (ดูในเนื้อหา)
ปลาสี่ตา (อังกฤษ: Four-eyed fishes) สกุลของปลาน้ำจืดในสกุล Anableps ในวงศ์ปลาสี่ตา (Anablepidae) ในอันดับปลาออกลูกเป็นตัว (Cyprinidontiformes) เช่นเดียวกับปลาหางนกยูง, ปลากินยุง หรือปลาสอด
ลักษณะและพฤติกรรม

เป็นปลาที่มีลักษณะพิเศษอันเป็นที่มาของชื่อ คือ เป็นปลาที่ว่ายและหากินตามผิวน้ำ มีดวงตากลมโตขนาดใหญ่ แม้จะได้ชื่อว่าเป็นปลาสี่ตา แต่ความจริงแล้วมีเพียงแค่สองตา ข้างละตาในแต่ละข้างเท่านั้น แต่ทว่าตาแต่ละข้างนั้นมีแถบเนื้อเยื่อในแนวนอนที่แบ่งตาดำออกเป็นสองส่วน และแต่ละส่วนนั้นก็มีรูม่านตาของตนเอง ซึ่งทำให้ปลาสี่ตาสามารถมองเห็นแบ่งออกเป็นสองส่วนได้ในเวลาเดียวกัน คือ ทั้งด้านบนลำตัวและด้านล่างลำตัว  โดยจะประมวลผลภาพที่เห็นทั้งหมด ก่อนจะประเมินว่าจะไปทางไหน ซึ่งเป็นประโยชน์ในการหลบหลีกศัตรูจากทั้งบนฟ้าและใต้น้ำ
ปลาสี่ตา แพร่กระจายพันธุ์ตามแหล่งน้ำจืดและน้ำกร่อยทางชายฝั่งมหาสมุทรแอตแลนติก ของอเมริกากลางจนถึงทางเหนือของทวีปอเมริกาใต้ เช่น เม็กซิโก หรือฮอนดูรัส กินแมลง, สัตว์ไม่มีกระดูกสันหลังขนาดเล็ก, ไดอะตอม และปลาขนาดเล็กเป็นอาหาร เป็นปลาที่อาศัยอยู่รวมกันเป็นฝูง และมีบางชนิดที่อาจอาศัยอยู่ตามลำพังหรือเป็นกลุ่มเล็ก ๆ
มีความยาวได้ถึง 32 เซนติเมตร นับเป็นปลาในอันดับปลาออกลูกเป็นตัวที่มีขนาดใหญ่ที่สุด  นอกจากนี้แล้วในบางชนิดยังสามารถมีชีวิตอยู่ได้เมื่อปราศจากจากน้ำ โดยรับออกซิเจนจากอากาศโดยตรง เมื่อยามน้ำลด
และจากการที่เป็นปลาที่ออกลูกเป็นตัว ในอวัยวะสืบพันธุ์ของปลาเพศผู้ที่เรียกว่า โกโนโพเดียม ที่มีลักษณะเหมือนท่อ ในเพศผู้บางตัวก็หันไปทางซ้าย บางตัวก็หันไปทางขวา ซึ่งในการผสมพันธุ์ ปลาสี่ตาเพศผู้ที่มีอวัยวะหันไปทางซ้าย จะผสมพันธุ์กับปลาตัวเมียที่มีอวัยวะสืบพันธุ์หันไปทางซ้าย และในทางกลับกัน แต่ก็มีบางกรณีที่เพศผู้พยายามจะผสมพันธุ์กับเพศเมียที่มีอวัยวะหันไปทางเดียวกันด้วย แต่ทว่ายากที่จะประสบความสำเร็จ
การจำแนก

Anableps anableps (Linnaeus, 1758) (ปลาสี่ตาเกล็ดใหญ่; เป็นชนิดที่รู้จักกันดีที่สุด และนิยมเลี้ยงเป็นปลาสวยงาม)
Anableps dowei Gill, 1861 (ปลาสี่ตาแปซิฟิก)
Anableps microlepis Müller & Troschel, 1844 (ปลาสี่ตาเกล็ดถี่; เป็นชนิดที่ใหญ่ที่สุด)
ดูเพิ่ม

Rhinomugil – ปลาน้ำจืดจำพวกปลากระบอกที่มีลักษณะและพฤติกรรมคล้ายปลาสี่ตา จนถูกเรียกว่า ปลาสี่ตาแปลง พบในทวีปเอเชียและออสเตรเลีย
แหล่งข้อมูลอื่น

ข้อมูลที่เกี่ยวข้องกับ Anableps ที่วิกิสปีชีส์
ภาพแสดงตาของปลาสี่ตา 1. เรตินาใต้น้ำ 2. เลนส์ 3. ม่านตาบน 4. เนื้อเยื่อในแนวนอน 5. ม่านตา 6. ม่านตาใต้น้ำ 7. เรตินาบน 8. ประสาทสมองเส้นที่ 2
ปลาหมูขาว

| ปลาหมูขาว |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Yasuhikotakia
สปีชีส์:: Y.  modesta
ชื่อทวินาม
Yasuhikotakia modesta (Bleeker, 1865)

ชื่อพ้อง
 Botia modesta  Botia rubripinnis
ปลาหมูขาว (อังกฤษ: Yellow tailed botia, Orange-finned loach, Blue botia, Redtail botia) เป็นปลาน้ำจืดชนิดหนึ่ง มีชื่อวิทยาศาสตร์ว่า Yasuhikotakia modesta อยู่ในวงศ์ปลาหมู (Botiidae)
เป็นปลาที่นับว่ามีขนาดใหญ่ มีลำตัวป้อมสั้น หัวเล็ก จะงอยปากเรียวแหลม และมีหนวดเป็นกระจุก ตามีขนาดเล็ก มีเงี่ยงแหลมปลายแยกเป็นสองแฉกอยู่หน้าตา เมื่อกางออกจะตั้งฉากกับแก้ม ครีบหลังอยู่กึ่งกลางลำตัว มีก้านครีบแขนงประมาณ 7-9 ก้าน ครีบก้นอยู่ใกล้กับส่วนหาง ครีบหางมีขนาดใหญ่ปลายแยกเป็นสองแฉก ครีบอกและครีบก้นอยู่บริเวณแนวสันท้อง สีพื้นลำตัวเป็นสีเทาอมเหลือง หลังมีสีเทาปนเขียว ครีบหางเป็นสีแดง ครีบอื่น ๆ มีสีเหลืองจาง ๆ โคนครีบหางมีสีดำจาง ๆ แต่ถ้าเป็นปลาวัยอ่อน บนลำตัวเหนือครีบอกและครีบท้องมีลายสีเขียวอยู่หลายสาย
พบกระจายพันธุ์ในลุ่มแม่น้ำเจ้าพระยาและแม่น้ำโขง มีขนาดโตเต็มที่ประมาณ 25 เซนติเมตร
เป็นปลาที่นิยมใช้บริโภคกันในท้องถิ่น และมีการเลี้ยงเป็นปลาสวยงาม เพื่อใช้เก็บกินเศษอาหารที่หลงเหลือในตู้ โดยมีชื่อเรียกในภาษาอีสานว่า "หมูมัน"
แหล่งข้อมูลอื่น

รูปและข้อมูลเพิ่มเติม
ปลาหมอแคระ

ปลาหมอแคระฮองสลอย (Apistogramma hongsloi) ในสกุล Apistogramma พบในทวีปอเมริกาใต้
ปลาหมอแคระโตมาซี่ (Anomalochromis thomasi) จัดเป็นปลาเพียงชนิดเดียวในสกุล Anomalochromis พบในทวีปแอฟริกา
สำหรับปลาในวงศ์อื่น ดูที่: วงศ์ปลาหมอแคระ
ปลาหมอแคระ (อังกฤษ: Dwarf cichlid) เป็นชื่อเรียกปลาในวงศ์ปลาหมอสี (Cichlidae) กลุ่มหนึ่ง ที่มีขนาดลำตัวเล็กกว่าปลาในวงศ์เดียวกันสกุลอื่น ๆ ทั่วไป โดยจะมีความยาวลำตัวจรดหางเมื่อโตเต็มที่ประมาณ 2 นิ้ว หรือ 12-15 เซนติเมตร
โดยมากแล้วนิยมเลี้ยงกันเป็นปลาสวยงามในตู้กระจก ที่มีการปลูกพืชจำพวกไม้น้ำควบคู่ไปด้วย ซึ่งปลาหมอแคระหลายสกุล หลายชนิดสามารถเพาะขยายพันธุ์กันได้ในที่เลี้ยง เป็นปลาที่มีประวัติการเลี้ยงมายาวนาน และจากการเพาะขยายพันธุ์เอง ที่ทำให้มีสายพันธุ์ที่หลากหลาย มีสีสันและลวดลายที่แตกต่างไปจากปลาที่พบในธรรมชาติ
ปลาหมอแคระสามารถแบ่งออกได้เป็น 2 กลุ่มใหญ่ ๆ คือ ปลากลุ่มที่มีถิ่นกำเนิดในทวีปอเมริกาใต้ และปลาที่มีถิ่นกำเนิดในทวีปแอฟริกา มักอาศัยในน้ำที่มีค่าความเป็นกรดเป็นด่างระหว่าง 4-7 (pH) แตกต่างออกไปตามถิ่นที่อยู่
สกุลของปลาหมอแคระ (อาทิ)

ปลากลุ่มที่มีถิ่นกำเนิดในทวีปอเมริกาใต้
Apistogramma
Apistogrammoides
Biotoecus
Dicrossus
Laetacara
Mikrogeophagus
Nannacara
Taeniacara
ปลากลุ่มที่มีถิ่นกำเนิดในทวีปแอฟริกา
Anomalochromis
Nanochromis
Pelvicachromis
อนึ่ง ยังมีปลาในบางวงศ์ที่มีชื่อสามัญเรียกว่า ปลาหมอแคระ เช่นกัน แต่มิได้อยู่ในวงศ์ปลาหมอสี ได้แก่ ปลาในสกุล Badis และ Dario ซึ่งอยู่ในวงศ์ปลาหมอแคระ (Badidae) ซึ่งแยกตัวออกมาจากวงศ์ปลาหมอช้างเหยียบ (Nandidae) ซึ่งพบได้ในทวีปเอเชีย
ขณะเดียวกันก็มีปลาในวงศ์ปลาหมอสีบางสกุลที่มีขนาดเล็กเช่นกัน แต่มิได้ถูกจัดให้เป็นปลาหมอแคระ เนื่องจากมีพฤติกรรมที่แตกต่างออกไป เช่น Lamprologus หรือ Pseudotropheus เนื่องจากนิยามของปลาหมอแคระต้องเป็นปลาขนาดเล็กที่มีพฤติกรรมไม่ก้าวร้าว สามารถเลี้ยงรวมกันกับปลาชนิดอื่นหรือสกุลอื่นได้ และไม่ทำลายไม้น้ำ
แหล่งข้อมูลอื่น

เว็บไซต์ปลาหมอแคระ (อังกฤษ)
ปลาหมอไฟร์เมาท์

| ปลาหมอไฟร์เมาท์ |
| --- | --- |

ปลาหมอไฟร์เมาท์

ลูกปลาขนาดเล็ก

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Perciformes
วงศ์:: Cichlidae
วงศ์ย่อย:: Cichlasomatinae
สกุล:: Thorichthys
สปีชีส์:: T.  meeki
ชื่อทวินาม
Thorichthys meeki Brind, 1918

ชื่อพ้อง
 Cichlasoma meeki (Brind, 1918)
ปลาหมอไฟร์เมาท์ (อังกฤษ: Firemouth, Firemouth cichlid) เป็นปลาน้ำจืดชนิดหนึ่ง มีชื่อวิทยาศาสตร์ว่า Thorichthys meeki อยู่ในวงศ์ปลาหมอสี (Cichlidae)
มีรูปร่างเรียวยาว แบนข้าง บริเวณปากไปจนถึงแก้มจนถึงท้องจะเป็นสีแดงสดอมน้ำตาลเขียว ตากลมมีขนาดเล็กเมื่อเทียบกับส่วนหัวที่มีขนาดใหญ่ รอบ ๆ ลูกตาดำจะมีจุดสีฟ้าอ่อนใส  บริเวณปลายครีบหลังและครีบหางเมื่อโตเต็มที่จะยื่นยาวออกมาแลดูสวยงาม
มีขนาดใหญ่เต็มที่ยาวประมาณ 15 เซนติเมตร โดยตัวผู้มีขนาดเล็กกว่าตัวเมียค่อนข้างมากพอควร พบกระจายพันธุ์ในภูมิภาคอเมริกากลาง เช่น กัวเตมาลา, เบลิซ และคาบสมุทรยูคาทานในเม็กซิโก และสามารถอาศัยอยู่ในแหล่งน้ำที่เป็นน้ำกร่อยได้ด้วย
เป็นปลาที่มีนิสัยดุร้ายก้าวร้าว เมื่อต้องการจะข่มขู่ จะใช้วิธีการพองเหงือกและทำปากพอง และเมื่อถึงฤดูผสมพันธุ์ โดยเฉพาะในปลาตัวผู้จะข่มขู่ไล่กัดทุกอย่างไม่เว้นแม้กระทั่งปลาตัวเมียคู่ผสมพันธุ์ด้วย  พฤติกรรมการผสมพันธุ์ คือ ตัวผู้จะเข้าไปคลอเคลียปลาตัวเมียเพื่อให้วางไข่ เมื่อไข่หลุดร่วงออกมาแล้วปลาตัวผู้จะเข้าไปฉีดน้ำเชื้อใส่  โดยวางไข่บนหินซึ่งปลาทั้งตัวผู้และตัวเมียจะช่วยกันทำความสะอาดและปรับเปลี่ยนพื้นที่ให้เหมาะกับการวางไข่ การวางไข่ในแต่ละครั้งจะได้จำนวนเฉลี่ยราว 300-500 ฟอง  และทั้งคู่จะช่วยกันดูแลไข่จนกระทั่งฟักออกเป็นตัว
เป็นปลาที่สวยงามชนิดหนึ่ง นิยมเลี้ยงกันเป็นปลาสวยงาม และสามารถเพาะขยายพันธุ์ในตู้กระจกได้ โดยใช้ตู้ขนาดเล็กเพียง 24 นิ้วก็เพียงพอ
แหล่งข้อมูลอื่น

Thorichthys meeki (อังกฤษ) เก็บถาวร 2011-09-07 ที่ เวย์แบ็กแมชชีน
ปลาหมูกระโดงสูง

| ปลาหมูกระโดงสูง |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Catostomidae
วงศ์ย่อย:: Myxocyprininae
สกุล:: Myxocyprinus (Gill, 1878)
สปีชีส์:: M.  asiaticus
ชื่อทวินาม
Myxocyprinus asiaticus (Bleeker, 1865)

ชื่อพ้อง
 Myxocyprinus asiaticus sinensis  Myxocyprinus asiaticus asiaticus  Myxocyprinus asiaticus fukiensis  Myxocyprinus asiaticus bleekeri Bleeker, 1865
ปลาหมูกระโดงสูง (อังกฤษ: Chinese sucker, Chinese loach, Chinese high fin sucker, Chinese high fin banded shark; จีน: 胭脂魚; พินอิน: yānzhiyú;  ชื่อวิทยาศาสตร์: Myxocyprinus asiaticus) ปลาน้ำจืดกระดูกแข็งชนิดหนึ่ง ในวงศ์ปลาหมูกระโดงสูง (Catostomidae) จัดเป็นปลาเพียงชนิดเดียวเท่านั้นที่อยู่ในสกุล Myxocyprinus (มาจากภาษากรีก "myxos" หมายถึง "น้ำมูกหรือเสมหะ" และภาษาละติน "cyprinus" หมายถึง ปลาตะเพียน)
มีพื้นลำตัวสีขาวอมชมพู มีแถบสีดำหนา 3 เส้นเป็นแนวตั้ง มีจุดเด่น คือ มีครีบหลังที่ปลายแหลมสูงและมีขนาดใหญ่  ในปลาที่มีขนาดเล็กกว่า 4 นิ้วจะมีสีสันสดใสและลำตัวทรงสั้นมีครีบหลังใหญ่มองดูคล้ายใบเรือ แต่เมื่อมีขนาดใหญ่ขึ้นสีขาวบนลำตัวจะเริ่มหายไป สีจะซีดจาง ขนาดของครีบหลังจะมีขนาดเล็กลงและความยาวลำตัวจะออกไปทางทรงยาวมากกว่าทรงสูง
มีความยาวเมื่อโตเต็มที่ได้ถึง 90 เซนติเมตร พบกระจายพันธุ์เฉพาะในแม่น้ำแยงซีเกียง ในประเทศจีนเท่านั้น มีพฤติกรรมอยู่รวมกันเป็นฝูง
ปลาหมูกระโดงสูง เป็นปลาที่นิยมเลี้ยงเป็นปลาสวยงาม ด้วยเป็นปลาที่มีความสวย ซ้ำยังมีอุปนิสัยเรียบร้อย ไม่ดุร้ายก้าวร้าวเลย และสามารถทำความสะอาดตู้ที่ใช้เลี้ยงได้เป็นอย่างดี ด้วยเป็นปลาที่หากินกับพื้นท้องน้ำ แต่เป็นปลาที่มีอัตราการเจริญเติบโตได้ช้ามาก เพียงแค่ 1–2 นิ้วต่อปีเท่านั้น เป็นปลาที่ยังไม่สามารถเพาะขยายพันธุ์ได้ ต้องรวบรวมพันธุ์ปลาจากแหล่งน้ำธรรมชาติเท่านั้น การจำแนกเพศ สามารถดูได้ที่เพศผู้ในฤดูผสมพันธุ์จะมีตุ่มขาว ๆ คล้ายสิวบริเวณส่วนหัวและโคนครีบอก เช่นเดียวกับปลาหลายชนิดในวงศ์ Cyprinidae
แหล่งข้อมูลอื่น

ข้อมูลที่เกี่ยวข้องกับ Myxocyprinus asiaticus ที่วิกิสปีชีส์
รูปและข้อมูลเพิ่มเติม (อังกฤษ)
ปลาหมูค้อ

| ปลาหมูค้อ |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Yasuhikotakia
สปีชีส์:: Y.  morleti
ชื่อทวินาม
Yasuhikotakia morleti (Tirant, 1885)

ชื่อพ้อง
 Botia horae Smith, 1931  Botia morleti Tirant, 1885 
ปลาหมูค้อ หรือ ปลาหมูคอก หรือ ปลาหมูหลังถนน (อังกฤษ: Skunk loach, Skunk botia, Hora's loach) เป็นปลาน้ำจืดขนาดเล็กชนิดหนึ่ง มีชื่อวิทยาศาสตร์ว่า Yasuhikotakia morleti อยู่ในวงศ์ปลาหมู (Botiidae)
จัดเป็นปลาขนาดเล็ก มีรูปร่างป้อมสั้น ลำตัวแบนข้าง หลังโค้ง ครีบหลังอยู่ตรงข้ามครีบท้อง และอยู่กึ่งกลางระหว่างปลายจมูกกับฐานครีบหาง ครีบหลังมีก้านครีบแขนง 7-9 ก้าน สีลำตัวมีสีเขียวแกมเหลือง ท้องมีสีขาวซีด มีแถบสีดำพาดตามแนวหลังจากปลายจะงอยปากจรดโคนหาง ฐานครีบหางมีแถบดำขนาดใหญ่ ครีบหางมีสีเหลืองจาง ๆ มีจุดสีดำประปราย
มีขนาดความยาวลำตัวประมาณ 10 เซนติเมตร เท่านั้น มีพฤติกรรมชอบอยู่รวมกันเป็นฝูง หากินบริเวณพื้นน้ำ พบกระจายพันธุ์ในแม่น้ำโขง, แม่น้ำแม่กลอง, แม่น้ำเจ้าพระยา
เป็นปลาที่นิยมเลี้ยงเป็นปลาสวยงาม นับว่าเป็นปลาอีกชนิดหนึ่งที่มีนิสัยดุร้าย ชอบไปตอดปลาตัวอื่นในตู้เลี้ยงอยู่เสมอ ๆ
แหล่งข้อมูลอื่น

รูปและข้อมูลเพิ่มเติม
ปลาหมูข้างลาย

| ปลาหมูข้างลาย |
| --- | --- |

สถานะการอนุรักษ์
 ความเสี่ยงต่ำ  (IUCN 3.1)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Syncrossus
สปีชีส์:: S.  helodes 
ชื่อทวินาม
Syncrossus helodes Sauvage, 1876

ชื่อพ้อง
 Botia helodes Sauvage, 1876
ปลาหมูข้างลาย (อังกฤษ: Banded loach, Tiger botia, Lesser Katy loach; ชื่อวิทยาศาสตร์: Syncrossus helodes) ปลาน้ำจืดชนิดหนึ่ง ในวงศ์ปลาหมู (Botiidae)
นับเป็นปลาหมูลายชนิดหนึ่ง มีลำตัวแบนข้าง หัวและจะงอยปากยื่นแหลม ตาเล็ก ใต้ตามีหนามโค้ง ปากเล็กและมีหนวดสั้น ๆ 3 คู่ ลำตัวสีน้ำตาลอ่อนหรือสีเทาคล้ำ ข้างลำตัวมีแถบสีคล้ำพาดตามแนวเฉียง 8-10 บั้ง และสีคล้ำตามแนวตั้ง ท้องสีจาง ครีบใสมีประสีคล้ำ ครีบหลังสั้น ครีบหางเว้าลึกและบั้งสีคล้ำตามขวาง
มีขนาดประมาณ 10-15 เซนติเมตร พบกระจายพันธุ์ตามแม่น้ำและแหล่งน้ำสายใหญ่ในพื้นที่ภาคกลาง, ภาคเหนือและอีสานของประเทศไทย, ลาว, กัมพูชา, เวียดนาม กินอาหารจำพวกสัตว์ไม่มีกระดูกสันหลังตามหน้าดินต่าง ๆ รวมถึงลูกกุ้งและแมลงน้ำ มีพฤติกรรมอยู่รวมกันเป็นฝูงใหญ่
เป็นปลาที่ได้รับความนิยมในการเลี้ยงเป็นปลาสวยงาม แต่มีอุปนิสัยก้าวร้าวมักไล่กัดปลาชนิดอื่น ๆ เสมอ ๆ
แหล่งข้อมูลอื่น

ข้อมูลที่เกี่ยวข้องกับ Syncrossus helodes ที่วิกิสปีชีส์
รูปและข้อมูลเพิ่มเติม (อังกฤษ)
ปลาหมูลายเมฆ

| ปลาหมูลายเมฆ |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Botia
สปีชีส์:: B.  kubotai
ชื่อทวินาม
Botia kubotai (Kottelat, 2004)

ชื่อพ้อง
 Botia angelicus  Botia myanmar
ปลาหมูลายเมฆ (อังกฤษ: Cloud-pattern loach, Polkadot botia) ปลาน้ำจืดขนาดเล็กชนิดหนึ่ง มีชื่อวิทยาศาสตร์ว่า Botia kubotai อยู่ในวงศ์ปลาหมู (Botiidae)  มีรูปร่างแบนข้าง ลำตัวเรียวยาวเล็กน้อย ลำตัวมีสีสันสวยงามมาก โดยเป็นปล้องและดวงสีเหลืองสลับกับสีดำบนพื้นลำตัว ครีบและหางก็มีสีสันแบบนี้ด้วยเช่นกัน โดยปลาแต่ละตัวสีสันจะไม่เหมือนกัน ปากค่อนข้างเรียว  มีหนวด 3 คู่ ใต้ตามีกระดูกแข็งอยู่ข้างละคู่ซึ่งสามารถพับเก็บได้
มีขนาดลำตัวใหญ่เต็มที่ไม่เกิน 8.5 เซนติเมตร
พบอาศัยอยู่เป็นฝูง หากินบริเวณหน้าดินเฉพาะลุ่มแม่น้ำสาละวินเท่านั้น โดยพบระหว่างพรมแดนไทย-พม่า โดยในเขตแดนไทยพบที่แม่น้ำสุริยะ ในเขตรักษาพันธุ์สัตว์ป่าทุ่งใหญ่นเรศวร
เป็นปลาชนิดใหม่ที่เพิ่งถูกค้นพบเมื่อไม่นานมานี้ และถูกอนุกรมวิธานโดย ดร.มัวรีซ คอตเทเลต นักมีนวิทยาชาวสวิตเซอร์แลนด์ เมื่อปี ค.ศ. 2004
จากความที่มีสีสันสวยงาม ทำให้ปลาหมูลายเมฆได้รับความนิยมในฐานะเป็นปลาสวยงามในระยะเวลาไม่นาน  ในสถานที่เลี้ยง ปลาสามารถปรับตัวได้เป็นอย่างดี มีอุปนิสัยไม่ก้าวร้าว สามารถเลี้ยงรวมเป็นฝูงหรือรวมกับปลาอื่นได้เป็นอย่างดี  โดยจะเก็บกินเศษอาหารที่ปลาใหญ่ในตู้กินเหลือ
อนึ่ง มีปลาหมูอีกชนิดหนึ่งที่มีลักษณะคล้ายปลาหมูลายเมฆ และพบในลุ่มแม่น้ำสาละวินเช่นเดียวกัน คือ ปลาหมูพม่า (B. histrionica)
แหล่งข้อมูลอื่น

รูปและข้อมูลปลาหมูลายเมฆ
คลิปการให้อาหารปลาหมูลายเมฆ
ปลาหมูลายเสือ

| ปลาหมูลายเสือ |
| --- | --- |

สถานะการอนุรักษ์
 ใกล้ถูกคุกคาม  (IUCN 3.1)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Syncrossus
สปีชีส์:: S.  beauforti
ชื่อทวินาม
Syncrossus beauforti (Smith, 1931)

ชื่อพ้อง
 Botia beauforti Smith, 1931  Botia lucasbahi Fowler, 1937
ปลาหมูลายเสือ (อังกฤษ: Tiger loach, Chamelon loach; ชื่อวิทยาศาสตร์: Syncrossus beauforti) ปลาน้ำจืดชนิดหนึ่ง ในวงศ์ปลาหมู (Botiidae)
มีรูปร่างป้อม ลำตัวแบนข้าง หัวเรียวแหลม ครีบหลังมีก้านครีบแขนง 9 ก้าน ลำตัวมีสีเขียวปนเทาอ่อน ๆ บนลำตัวบริเวณเหนือช่องเหงือกมีลายดำ 4 เส้น ยาวตามลำตัว มีจุดสีดำเล็ก ๆ บนลำตัวใต้ครีบหลัง และมีจุดสีดำขนาดย่อม ๆ บนลำตัวบริเวณเหนือและใต้เส้นข้างลำตัว ครีบหลัง ครีบก้น และครีบหางมีลายสีดำ
มีความยาวประมาณ 25 เซนติเมตร กินอาหารจำพวกสัตว์ไม่มีกระดูกสันหลัง เช่น แมลงน้ำตามหน้าดินเป็นอาหาร
ค้นพบในประเทศไทยครั้งแรกที่แม่น้ำท่าดี บ้านคีรีวง จังหวัดนครศรีธรรมราช กระจายพันธุ์ทั้งในแม่น้ำเจ้าพระยาและแม่น้ำท่าดี  รวมถึงแม่น้ำโขง ในต่างประเทศพบได้ในประเทศจีน และหลายประเทศในอินโดจีน จนถึงตอนเหนือของมาเลเซีย
แหล่งข้อมูลอื่น

ข้อมูลที่เกี่ยวข้องกับ Syncrossus beauforti ที่วิกิสปีชีส์
รูปและข้อมูลเพิ่มเติม (อังกฤษ)
ปลาหมูอินโด

| ปลาหมูอินโด |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Chromobotia Kottelat, 2004
สปีชีส์:: C.  macracanthus
ชื่อทวินาม
Chromobotia macracanthus (Bleeker, 1852)

ชื่อพ้อง
 Botia macracanthus (Bleeker, 1852)
ปลาหมูอินโด (อังกฤษ: Clown loach; ชื่อวิทยาศาสตร์: Chromobotia macracanthus) ปลาน้ำจืดชนิดหนึ่ง  ในวงศ์ปลาหมู (Botiidae)  ลำตัวมีลักษณะกลมยาวรี แบนข้างเล็กน้อย ปกคลุมด้วยเกล็ดขนาดเล็กละเอียด มีปากขนาดเล็กแหลม มีหนวดสั้น ๆ ที่ริมฝีปาก 2 คู่ มีตาขนาดเล็ก ใต้ตาจะมีหนามแหลมสั้นทั้งสองข้าง สามารถกางออกมาป้องกันตัวได้ ลำตัวมีสีเหลืองอมส้ม มีแถบสีดำขนาดใหญ่ขอบสีขาวพาดขวางลำตัว 3 แถบ คือ พาดผ่านลูกตา 1 แถบ พาดลำตัวช่วงต้นคอรอบอก 1 แถบ ใกล้โคนหาง โดยพาดจากครีบหลังถึงครีบทวาร 1 แถบ ครีบว่ายและครีบหางมีสีแดง ครีบนอกนั้นมีสีดำ จัดเป็นปลาที่มีขนาดใหญ่ในวงศ์นี้ชนิดหนึ่ง คือ สามารถโตเต็มที่ได้ราว 1 ฟุต มีถิ่นกำเนิดที่เกาะบอร์เนียวและสุมาตรา ในอินโดนีเซีย
เดิมปลาหมูอินโดใช้ชื่อสกุล ว่า Botia แต่ในปี ค.ศ. 2004 ดร.มอริส ก็อตลา นักมีนวิทยาชาวสวิสที่พำนักอยู่ในสิงคโปร์ ซึ่งเป็นผู้ศึกษาปลาน้ำจืดในภูมิภาคเอเชียตะวันออกเฉียงใต้นี้ ได้ทำการแยกสกุลของปลาหมูเสียใหม่ หลายชนิด รวมทั้งปลาหมูอินโดด้วย ดังนั้น ปลาหมูอินโดจึงเป็นปลาเพียงชนิดเดียวในสกุล Chromobotia นี้
จากสีสันที่สวยงามสะดุดตา รวมทั้งอุปนิสัยที่ไม่ดุร้ายสามารถอยู่รวมกับปลาชนิดอื่น ๆ ได้เป็นอย่างดี  จึงนิยมเลี้ยงเป็นปลาสวยงามกันมาก โดยจะเลี้ยงเป็นปลาที่เก็บเศษอาหารที่ปลาอื่นกินเหลือในตู้ เนื่องจากเป็นปลาที่หากินตามพื้นน้ำ เป็นปลาที่แยกเพศได้ยากมาก การเพาะพันธุ์สำเร็จได้จากการผสมเทียมและจัดบ่อเลี้ยงให้คล้ายธรรมชาติมากที่สุด และนำพ่อพันธุ์แม่พันธุ์จำนวนมากลงไปเพื่อให้ผสมพันธุ์กันเอง
แหล่งข้อมูลอื่น

รูปและข้อมูลปลาหมูอินโด
ปลาหมูอินเดีย

| ปลาหมูอินเดีย |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Botia
สปีชีส์:: B.  dario
ชื่อทวินาม
Botia dario (Hamilton, 1822)

ชื่อพ้อง
  Botia geto  Cobitis dario  Cobitis geto  Canthophrys flavicauda  Diacanthus flavicauda  Canthophrys zebra  Diacanthus zebra 
ปลาหมูอินเดีย หรือ ปลาหมูเบงกอล หรือ ปลาหมูปล้องทอง (อังกฤษ: Queen loach, Bengal loach) เป็นปลาน้ำจืดขนาดเล็กชนิดหนึ่ง มีชื่อวิทยาศาสตร์ว่า Botia dario อยู่ในวงศ์ปลาหมู (Botiidae)
มีลำตัวป้อม ท่อนหางยาว หลังโค้งเล็กน้อย หัวโต จะงอยปากแหลม นัยน์ตาโต เยื่อจมูกโผล่ยื่นออกมาให้เห็นชัดเจน ครีบหลังมีก้านครีบแขนง 12-13 ก้าน ครีบอกมีก้านครีบแขนง 14 ก้าน ครีบท้องมีก้านครีบแขนง 8 ก้าน และครีบก้นมีก้านครีบแขนง 7 ก้าน ปลายครีบหางเป็นแฉกลึก ลำตัวมีสีเหลืองมีแถบสีดำ 8 หรือ 9 แถบ พาดเฉียงจากหลังถึงท้อง และมีแถบสีดำ 2-3 แถบ พาดขวางบริเวณครีบหาง
เป็นปลาขนาดเล็กมีความยาวโดยเฉลี่ย 8 เซนติเมตร ขนาดใหญ่ที่สุด 15 เซนติเมตร
พบกระจายพันธุ์ในประเทศอินเดียและบังกลาเทศ
นิยมเลี้ยงเป็นปลาสวยงาม
แหล่งข้อมูลอื่น

รูปและข้อมูลเพิ่มเติม
ปลาหลดม้าลาย

| หลดม้าลาย |
| --- | --- |

รูปวาดปลาหลดม้าลาย

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Synbranchiformes
วงศ์:: Mastacembelidae
สกุล:: Macrognathus
สปีชีส์:: M.  zebrinus
ชื่อทวินาม
Macrognathus zebrinus (Blyth, 1858)

ปลาหลดม้าลาย (อังกฤษ: zebra spiny eel; ชื่อวิทยาศาสตร์: Macrognathus zebrinus) เป็นปลาน้ำจืดชนิดหนึ่งในสกุลปลาหลด (Macrognathus) วงศ์ปลากระทิง (Mastacembelidae)
มีรูปร่างลักษณะเหมือนปลาหลดทั่วไป แต่มีขนาดลำตัวที่ใหญ่กว่าเล็กน้อย จะงอยปากยื่นแหลมกว่า มีลำตัวสีน้ำตาลแกมเขียว มีจุดเด่นคือ มีลายเป็นบั้ง ๆ สีน้ำตาลเข้มหรือสีดำ เป็นเส้นลายริ้วตลอดทั้งตัว
พบกระจายพันธุ์เฉพาะในลุ่มแม่น้ำสาละวินที่เดียวเท่านั้น มีความยาวโดยเฉลี่ยประมาณ 10-20 เซนติเมตร พบโตเต็มที่ได้ถึง 46 เซนติเมตร เป็นปลาท้องถิ่นที่พบได้บ่อย นิยมนำมาปรุงสดและทำเป็นปลาแห้งบริโภคกันในท้องถิ่น และนิยมเลี้ยงเป็นปลาสวยงาม แต่ไม่พบบ่อยมีขายบ่อยนัก
แหล่งข้อมูลอื่น

รูปและข้อมูลปลาหลดม้าลาย จาก Fishbase.org เก็บถาวร 2016-03-30 ที่ เวย์แบ็กแมชชีน
ปลาหมูโยโย่

| ปลาหมูโยโย่ |
| --- | --- |


การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Actinopterygii
อันดับ:: Cypriniformes
วงศ์:: Botiidae
สกุล:: Botia
สปีชีส์:: B.  almorhae
ชื่อทวินาม
Botia almorhae Gray, 1831

ชื่อพ้อง
 Botia lohachata Chaudhuri, 1912 
ปลาหมูโยโย่ หรือ ปลาหมูปากีสถาน (อังกฤษ: Pakistani loach, Reticulate loach; ชื่อวิทยาศาสตร์:  Botia almorhae) ปลาน้ำจืดขนาดเล็กชนิดหนึ่ง ในวงศ์ปลาหมู (Botiidae)
มีรูปร่างเพรียวยาว ลำตัวแบนข้าง หัวรูปทรงกรวย จะงอยปากแหลม ครีบหลังอยู่กึ่งกลางลำตัว ครีบหางเป็นแฉกลึก ลำตัวสีเหลืองอมส้มมีลายดำ ครีบหลังและครีบหางมีลายดำพาดขวาง ครีบอื่น ๆ ไม่มีสี
มีขนาดโตเต็มที่ประมาณ 18 เซนติเมตร พบกระจายพันธุ์อยู่ในประเทศปากีสถาน, อินเดีย และเนปาล กินสัตว์น้ำขนาดเล็กและแมลงน้ำต่าง ๆ บริเวณพื้นน้ำเป็นอาหาร
เป็นปลาหมูอีกชนิดหนึ่งที่นิยมเลี้ยงเป็นปลาสวยงาม
แหล่งข้อมูลอื่น

http://www.aquahobby.com/gallery/e_lohachata.php เก็บถาวร 2012-10-29 ที่ เวย์แบ็กแมชชีน
ปลาหมอเท็กซัสแดง

ปลาหมอเท็กซัสแดง
ปลาหมอเท็กซัสแดง หรือที่นิยมเรียกกันสั้น ๆ ว่า เท็กซัสแดง (อังกฤษ: Red texas cichlid) เป็นปลาหมอสีข้ามชนิดระหว่างปลาหมอเท็กซัสเขียว ซึ่งเป็นปลาที่มีถิ่นกำเนิดจากทางอเมริกากลางถึงเม็กซิโก โดยทั่วไปการเพาะพันธุ์มักนิยมใช้ปลาหมอเท็กซัสเขียวตัวผู้กับปลาหมอสีที่ลอกสีผิวเป็นสีแดง เช่น ปลาหมอเรดอเมริกา, ปลาหมอนกแก้ว, ปลาซินสไปลุ่ม หรือปลาพื้นแดงลอกที่ผสมข้ามชนิดมาแล้วก็ได้ ซึ่งก็จะได้ลูกปลาที่เป็นเท็กซัสแดง แต่ในปัจจุบันมักใช้แม่ปลาหมอนกแก้วเนื่องจากลูกปลาเวลาลอกสีผิวแล้วมักมีสีแดงมากกว่าแม่ปลาชนิดอื่น
เทคนิคการเพาะพันธ์

เริ่มจากพ่อพันธ์ปลาหมอเท็กซัสเขียวควรเลือกตัวที่มุกข้ามหน้าเข้าปากลงคางลงอกและลอดใต้ท้อง เม็ดมุกเว้นช่องไฟเสมอกันทั่วทั้งตัวอายุ 1 ปีขึ้นไป แม่พันธ์นิยมใช้ปลาหมอนกแก้วควรเลือกตัวที่สีแดงจัดและสีเสมอเท่ากันทั้งตัวขนาด 2.5 นิ้วขึ้นไป ตู้ที่ใช้เพาะพันธ์ควรมีขนาด 36 นิ้วขึ้นไป โดยทำการกั้นพ่อพันธ์และแม่พันธ์เพื่อป้องกันปลากัดกัน แต่ต้องให้ปลามองเห็นกันเรียกว่าเทียบปลา ใส่จานรองกระถางดินเผาไว้ในฝั่งแม่ปลา รอจนกว่าแม่พันธ์จะพร้อมวางไข่ สังเกตได้จากใต้ท้องแม่พันธ์จะมีท่อยื่นออกมาคล้ายหลอดกาแฟ ระยะเวลาไม่แน่นอนแล้วแต่ความพร้อมของตัวแม่พันธ์เอง เมื่อแม่พันธ์พร้อมวางไข่แล้วให้เปิดที่กั้นออก สังเกตดูพ่อพันธ์ว่ากัดแม่พันธ์หรือไม่ ถ้ากัดต้องทำการเทียบปลาใหม่ ถ้าพ่อพันธ์ยอมรับแม่พันธ์ทั้งคู่จะช่วยกันทำความสะอาดจานลองกระถางดินเผา แม่พันธ์มักไข่เวลาเย็นใกล้ค่ำ แม่พันธ์จะไข่ทีละแถวแล้วพ่อพันธ์จะตามฉีดเชื้อสลับกันอย่างนี้จนกว่าแม่พันธ์จะไข่เสร็จ ใช้เวลาไม่เกิน 2 ชั่วโมงเฉลี่ยไข่ประมาณ 500-2,000 ฟองระยะเวลาไข่ฟักเป็นตัวประมาณ 36-48 ชั่วโมง
การอนุบาลลูกปลา

ส่วนมากผู้เพาะพันธ์จะทำการเก็บไข่ออกมาอนุบาลเอง โดยจะทำการเก็บไข่ที่ติดอยู่ที่จานลองกระถางดินเผาหรือจะตักพ่อพันธ์และแม่พันธ์ออกมาก็ได้ ทำการลดระดับน้ำให้เหลือครึ่งตู้ใช้กรองฟองน้ำเป็นตัวกรองและตัวเพิ่มอ๊อกซิเจนในน้ำไปในตัว ใส่ยากันเชื้อราลงไปเล็กน้อยเพื่อป้องกันไข่ติดเชื้อรา ประมาณ 36-48 ชั่วโมงลูกปลาจะเริ่มฟักเป็นตัว ช่วง 8-10 วันแรกยังไม่ต้องให้อาหารลูกปลา ลูกปลาจะใช้ไข่แดงที่ติดอยู่ที่ท้องเป็นอาหาร ประมาณวันที่ 8 หลังจากฟักเป็นตัวลูกปลาจะเริ่มว่ายน้ำเรียกว่าบินน้ำ จะเริ่มให้อาหารเป็นไรแดงกรองเอาแต่ตัวเล็กๆให้ลูกปลากิน หรือจะให้ลูกอาร์ทีเมียก็ได้แล้วแต่สะดวก ควรให้ทีละน้อยแต่บ่อยโดยจะให้ทุก 2 ชั่วโมงเพื่อป้องกันน้ำเน่าเสีย และต้องเติมน้ำในตู้ปลาวันละนิดเพื่อป้องกันลูกปลาช๊อกน้ำได้ หลังจากให้ไรมาประมาณ 7-10 วันลูกปลาจะเริ่มกินไส้เดือนน้ำได้แล้วควรเปลี่ยนอาหารเป็นไส้เดือนน้ำ โดยใส่กรวยไว้ให้ลูกปลาสามารถกินได้ตลอดเวลา ช่วงนี้ลูกปลาจะโตเร็วมาก หลังจากที่เราทำการเติมน้ำวันละนิดแล้วเมื่อน้ำเต็มตู้ลูกปลาก็กินไส้เดือนน้ำมาได้ระยะเวลานึงแล้วและมีขนาดประมาณ 1 เซนติเมตร ก็สามารถทำการเปลี่ยนน้ำได้แล้ว โดยทำการดูดน้ำในตู้ปลาออกประมาณ 30-50 เปอร์เซ็นต์และเติมน้ำใหม่เข้าไปเท่าเดิม ประมาณ 3-4 วันต่อครั้งลูกปลาจะยิ่งโตเร็วมาก เมื่อลูกปลามีขนาดประมาณ 2 นิ้วก็เริ่มคัดตัวสวยออกมาแยกเลี้ยงต่างหากได้แล้ว
เทคนิคการคัดลูกปลา

เมื่อลูกปลามีขนาดประมาณ 1 นิ้วมุกจะเริ่มขึ้นให้เห็นสามารถเริ่มให้กินอาหารเม็ดได้แล้วขุนจนลูกปลามีขนาดประมาณ 2 นิ้ว ตัวทีสวยมุกจะเริ่มขึ้นเต็มตัวและชายน้ำบนและล่างตามแก้มไล่มาจนถึงมุมปาก ถ้าเป็นลูกที่แม่พันธ์เป็นปลาหมอเท็กซัสแดงมุกจะข้ามหัวและอาจลามมาถึงริมปากบน ส่วนลูกที่แม่พันธ์เป็นนกแก้วมุกจะยังไม่ข้ามหน้าจนกว่าจะมีขนาด 5 นิ้วขึ้นไป ให้คัดเฉพาะตัวที่มุกเต็มตามที่กล่าวมาจะมีประมาณ 10-30 เปอร์เซ็นต์ ออกมาแยกเลี้ยงต่างหากลูกปลาที่เหลืออาจทำการขุนต่อไปอีกซักระยะอาจคัดลูกปลาที่สวยได้อีกครั้ง ส่วนลูกปลาที่เหลือจะเป็นปลาคัดทิ้ง จำนวนลูกปลา 10-30 เปอร์เซ็นต์ที่คัดเก็บนั้นทำการขุนต่อไปอีกระยะลูกปลาจะเริ่มลอกให้เห็นบ้างแล้ว ให้แยกตัวที่เริ่มลอกสีให้เห็นออกมาเลี้ยงเดี่ยวเพื่อให้ตัวที่ลอกเกิดความสมบูรณ์เต็มที่ ตัวที่ลอกสีผิวจะมีประมาณ 5-30 เปอร์เซ็นต์จากจำนวนลูกปลาที่คัดเก็บไว้